Τα κέρδη προ φόρων ανέρχονται σε 42,3 εκατ. ευρώ, έναντι 21,2 εκατ. ευρώ της χρήσης 2017, καταγράφοντας αύξηση 100%, ενώ το καθαρό αποτέλεσμα εμφανίζεται βελτιωμένο κατά 147% σε 27,9 εκατ. ευρώ, έναντι 11,3 εκατ. ευρώ της χρήσης 2017.

Τα λειτουργικά έξοδα της χρήσης παρουσίασαν αύξηση 4,3% και ανήλθαν σε 94,1 εκατ. ευρώ, την ώρα που οι αμοιβές προσωπικού παρουσίασαν μείωση κι ανήλθαν σε 55,4 εκατ. ευρώ, έναντι 57,8 εκατ. ευρώ το 2017. Η μείωση ποσού 2,4 εκατ. ευρώ οφείλεται κυρίως στη χορήγηση κινήτρων εθελούσιας αποχώρησης σε όσους εργαζόμενους είχαν θεμελιώσει δικαίωμα συνταξιοδότησης.

Επίσης, η ΟΛΠ Α.Ε. θα καταβάλλει 4,8 εκατ. ευρώ ως αντάλλαγμα παραχώρησης στο Ελληνικό Δημόσιο για τη χρήση 2018, έναντι 4,1 εκατ. ευρώ το 2017.

Σημαντική αύξηση σημείωσαν και τα διαθέσιμα, που ανήλθαν σε 80,9 εκατ. ευρώ, έναντι 61,9 εκατ. ευρώ το 2017.

Το προτεινόμενο μέρισμα ανά μετοχή ανέρχεται σε 0,424 ευρώ από 0,1712 ευρώ το 2017 (αύξηση 148%).

«Το 2018 ήταν η πιο επιτυχής χρονιά για την ΟΛΠ Α.Ε. από άποψη κερδοφορίας μέχρι την επόμενη!» δήλωσε ο πρόεδρος και διευθύνων σύμβουλος της ΟΛΠ Α.Ε., captain Fu Chengqiu. Όπως τόνισε, όλες οι επιχειρησιακές μονάδες συνεχώς βελτιώνουν την ποιότητα των προσφερόμενων υπηρεσιών και το οικονομικό τους αποτέλεσμα. «Περιμένουμε σε σύντομο χρονικό διάστημα να έχουμε τις απαραίτητες εγκρίσεις από το ελληνικό κράτος ώστε να επιταχύνουμε την υλοποίηση των επενδύσεων, που, όπως προκύπτει και από τα σημερινά αποτελέσματα, δημιουργούν προστιθέμενη αξία και μακροπρόθεσμα οφέλη για τους μετόχους, τους εργαζομένους, τις τοπικές κοινωνίες και όλα τα ενδιαφερόμενα μέρη της ΟΛΠ Α.Ε.» είπε ο captain Fu Chengqiu.